กรุงศรีออโต้ปล่อยกระฉูด6.1หมื่นล.
กรุงศรีออโต้รับอานิสงส์ยอดขายรถพุ่ง ปล่อยสินเชื่อทะลุเป้า 6.1 หมื่นล้านบาท
10 ก.ค. 2555

กรุงศรีออโต้รับอานิสงส์ยอดขายรถพุ่ง ปล่อยสินเชื่อทะลุเป้า 6.1 หมื่นล้านบาท
นายไพโรจน์ ชื่นครุฑ กรรมการผู้จัดการใหญ่ บริษัท อยุธยา แคปปิตอล ออโต้ ลีส หรือกรุงศรีออโต้ เปิดเผยว่า ผลการดำเนินงานในช่วงครึ่งปีที่ผ่านมา บริษัทปล่อยสินเชื่อได้ 6.1 หมื่นล้านบาท สูงกว่าเป้า 2,000 ล้านบาท จากที่คาดว่าจะได้ 5.9 หมื่นล้านบาท ซึ่งสินเชื่อหลักยังเป็นรถป้ายแดง 50% ส่วนอีก 50% เป็นสินเชื่อรถมือสอง สินเชื่อจำนำทะเบียนรถและสินเชื่อรถจักรยานยนต์
“ยอดขอสินเชื่อรถใหม่ขยายตัวสูงถึง 30% โดยเฉพาะในช่วงเดือน พ.ค.และ มิ.ย. ที่มีรถป้ายแดงออกสู่ตลาดจำนวนมาก ทำให้ยอดขายรถยนต์เพิ่มขึ้นสูงมาก ซึ่งรถที่ได้รับความนิยมก็เป็นอีโคคาร์และรถกระบะที่มีเพิ่มขึ้น ทำให้กรุงศรีออโต้ มั่นใจว่ายอดสินเชื่อรถยนต์ในปีนี้จะทำได้ตามเป้าที่ตั้งไว้เพิ่มขึ้น 34% หรือมียอดสินเชื่อเพิ่มขึ้นเป็น 1.81.9 ล้านบาท เมื่อเทียบกับปี 2554” นายไพโรจน์ กล่าว
อย่างไรก็ตาม ล่าสุดบริษัทยังได้เปิดตัวนวัตกรรมทางการเงิน “I Partner” หรือระบบไอที เพื่อพิจารณาคำขอสินเชื่อจากตัวแทนหรือดีลเลอร์ขายรถยนต์ เพื่อรองรับกับตลาดที่ขยายตัวเพิ่มขึ้นในปีนี้ โดยระบบใหม่นี้จะช่วยให้การติดต่อระหว่างกรุงศรีออโต้และดีลเลอร์ที่มีทั้งหมด 4,000 ราย มีความรวดเร็ว ทันต่อความต้องการของลูกค้า สามารถเข้าถึงข้อมูลเพื่อตรวจสถานะของสัญญาได้ว่าอยู่ในขั้นตอนใด และจะอนุมัติวงเงินสินเชื่อเมื่อไหร่
นายไพโรจน์ กล่าวว่า โครงการ I Partner จะเริ่มจากดีลเลอร์รายใหญ่ หรือเมกะดีลเลอร์ จำนวน 10 แห่งก่อน ตามความพร้อม และคาดว่าปีนี้จะเพิ่มเป็น 60 แห่ง หลังจากนั้นจะทยอยตามความต้องการของดีลเลอร์ต่อไป